钦定古今图书集成/明伦汇编/人事典/第031卷 > 《唐孙思邈千金方》 > 《养胎论》
## 钦定古今图书集成/明伦汇编/人事典/第031卷 > 《唐孙思邈千金方》 > 《养胎论》

旧说：“凡受胎三月，逐物变化，禀质未定。故妊娠三月，
欲得观犀象猛兽珠玉宝物，欲得见贤人君子盛德
大师，观礼乐钟鼓俎豆军旅陈设，焚烧名香，口诵《诗》
《书》古今箴诫，居处简静，割不正不食，席不正不坐，弹
琴瑟，调心神，和情性，节嗜欲，庶事清净，生子皆良，长
寿忠孝仁义聪慧无疾，斯盖文王胎教者也。”

儿在胎日月未满。阴阳未备。腑脏骨节皆未成足。故
自初迄于将产。饮食居处皆有禁忌。

妊娠食羊肝。令子多厄。食山羊肉。令子多病。

妊娠食驴马肉，令子延月。食驴肉产难。

妊娠食兔肉、犬肉，令子无音声，并唇阙。

妊娠食鸡肉、糯米，令子多寸白虫。

妊娠食鸡子及干鲤鱼，令子多疮。

妊娠食椹并鸭子，令子倒出，心寒。

妊娠食雀肉并豆酱。令子满面多䵟黯黑子。
妊娠食雀肉并酒。令子心淫情乱。不畏羞耻。

妊娠食鳖，令子短项。

妊娠食冰浆，绝胎。

妊娠勿向非常地大小便，必半产杀人。

徐之才曰：“妊娠三月，名始胞。当此之时，未有定仪，见
物而化。欲生男者，操弓矢；欲生女者，弄珠玑；欲子美
好，数视璧玉；欲子贤良，端坐清虚。是谓外象而内感
者也。”